text: Rieks-comeback styrker Esbjerg
  29 september 2011 kl. 16.24
  Søren Rieks' comeback efter en skade giver Esbjerg et positivt problem før topopgøret mod Randers FC.
  Topholdet i fodboldens 1. division, Esbjerg, har været uden skadede Søren Rieks i de seneste ligakampe.
  Den tidligere landsholdsspiller vendte onsdag tilbage for Esbjerg, da han spillede de første 65 minutter i pokalnederlaget på 1-3 hjemme til HB Køge fra Superligaen.
  Comebacket glæder Esbjergs træner, Jess Thorup.
  - Søren Rieks så fin ud. Han har trænet med i et stykke tid, og han har været tæt på at være klar længe. Så det lå i kortene, at han skulle spille i går, siger træneren.
  Søren Rieks har foreløbig scoret seks ligamål i sæsonen for Esbjerg, der topper 1. division med 18 point efter syv kampe.
  Jess Thorup ser frem til, at Søren Rieks' tilbagekomst kan skabe endnu mere konkurrence på Esbjerg-holdet.
  - Det giver os flere strenge at spille på. Søren var en afgørende faktor i nogle af de første kampe, hvor han scorede mål på stribe.
  - Men nu har han været ude i et par kampe, og andre har taget over. Sebastian Andersen og Arnór Smárason har blandt andre scoret og bygget selvtillid op. Så det giver mig et positivt problem, siger Jess Thorup.
  Esbjerg skal på søndag møde Randers FC på udebane i opgøret mellem de to hold, der rykkede ud af Superligaen i sidste sæson.
  Randers FC er nummer to i 1. division med 14 point.
  